**GOVOR DIREKTORA ZA DODJELU DIPLOME „LUČA“**

Dragi učenici, cijenjene kolege,

Čast mi je i zadovoljstvo što smo u prilici da svečano obilježimo ovaj, za sve nas, veoma važan dan.

U ovoj jubilarnoj 45. godini rada, OŠ Sutjeska – njeni đaci, nastavnici i svi zaposleni – opravdali su reputaciju koju posvećeno gradimo već petu deceniju. Iako je za nama školska godina puna različitih izazova, učenici i nastavnici, a uz njih i roditelji, pokazali su znanje, entuzijazam i strpljenje, pa smo svi funkcionisali kao jedna skladna cjelina, omogućivši tako da školski život neometano teče.

Ovogodišnja, jubilarna generacija devetog razreda, od prvog dana ostvarivala je zapažene rezultate kako sa svojim učiteljicama, tako i kasnije sa nastavnicima.

 Svim učenicima devetog razreda čestitam završeno osnovno školovanje, a pogotovo vama, Lučonošama, koji ste prethodnih devet godina vrijedno učili i svojim izuzetnim zalaganjem zavrijedili prestižnu diplomu *Luča*.

Osnovna škola „Sutjeska“ u proteklim decenijama iznjedrila je dosta *Lučonoša* i odličnih đaka, koji su svoje znanje i sposobnosti potvrdili u nastavku školovanja i kasnije u svome radu. To pokazuje da je naša škola dobar temelj, da vam je dala znanje i podršku na putu ka uspjehu. Nadamo se da ćete i vi nastaviti tradiciju prethodnih generacija i da ćete vjerovati u sebe kao što svi mi vjerujemo u vas!

U svoje lično ime i u ime svih zaposlenih u školi čestitam vam na postignutom uspjehu i želim vam svako dobro u daljem životu i radu!